Koordînasyonê KJKyî derheqê vatişanê PDKyî de eşkerayîye daye.
Eşkerayîya PDKyî wina ya:
''Têgêrayîşê Azadîye yê Cinîyan ê Kurdîstanî hetê pêro dinya ra şinasîyeno û wayîrê ci yeno vejîayyene. Çunke bingeyê nê têgêrayîşî de xeta cinîyan û rayberîya cinîyan esta.  Wextanê peyênan de PDK û awanîyê ci hêrişê na xete kenê. Nê hêrişî bi taybetî sîstemê hemserekîye hedef kenê. Eşkerayîyê PDKyî ziwanê ci yê pederşahî, cînsî û hîşmendîya ci ya murtece mojnenê. Goreyê na hîşmendîye cinîyî têna sey bêîrade qebul benê û cayê înan hetê camêrdan ra yenê peydakerdene.
PDK fek erzeno xeta azadîya cinîyan û temsîlîya ci û bi nê hawayî xîret keno ke pê polîtîkaya teda komel bêveng bikero. Polîtîkaya şerî ya PDKyî ya vera Têgêrayîşê Azadîye yê Kurdîstanî zî netîceya na hîşmendî ya. Çunke pederşahîye pê şer û şîdetî weye bena.
Ma sey Têgêrayîşê Azadîye yê Cinîyan ê Kurdîstanî tim xoverdayoxîya cinîya kurde xo rê esas girewte û nê esasî ser o xo rêxistin kerd. Coka heqaretê ke PDKyî ma rê kerd heman wextî de pêro cinîyanê kurdan rê ameyî kerdene. Heta nê heqaretî cinîyanê PDKyî rê zî ameyî kerdene. Nê vatişê xirabinî cinîyanê rûmetênan ê kurdan nê wayîrê vatişan teşhîr û eşkera kenê.
Ganî ma pê sereberz bibê ke sere de hemserekîye cinîyî beşdarê waranê têkoşîn û cuye benê. Çunke cinîyî çend ke beşdarê temsîlîye bibê hende azadî û demokrasî aver şinê. Eke cayêk de îrade û beşdarîya cinîyan çin bibê uca de teda serdestî û îqtîdarîye xo mojnenê ra. Seke yeno vîran serra 2013î de seba ke Serekê PDKyî Mesûd Barzanî hemserekîye qebul nêkerde Kongreya Neteweyîye ya Kurdan nêameye kerdene. No yeno a mana ke hêvîya yew şarî îqtîdarê şexsîyî rê ameyî qurbankerdene. No zî bi xo hîşmendîya serdestîya camêrdan a.
Cinîyê kurdê ke bi des serran o vera hîşmendîya cînsî û pederşahî têkoşîn kenê xora do cewabê heqaretê PDKyî bidê. Ma venga pêro cinîyanê Kurdîstanî danê ke vera na hîşmendîya pederşahîye tewirê xo bimojnê û heta bi hawayêkê aktîfî naye bikerê. Çunke wayîrê na hîşmendîye PDK ewro gerîlayanê Kurdîstanî provake keno û destkewteyanê kurdan visneno binê tehlukeyî. Sey cinîyan ma destûr nêdê naye. Ma venga cinîyanê çar parçeyanê Kurdîstanî û teberê welatî danê ke polîtîkaya şerî ya PDKyî rê vajê nê.
Rayîrê naye zî awankerdişê yewîye yo. Tewiro hempar her wextî ra zêdêr lazim o. Ma zanenê ke tewr zaf cinîyî do nê şerî ra zerar bivînê. Eke pêro cinîyê kurdî vera hemkaran tewirê xo bimojnê ma do hesabanê gemarinan biherimnê. Sey cinîyan ma wayîrê nê hêzî yê. Ê seba ke hêzê cinîyan ra tersenê wina hêriş kenê. Coka hema ke erey nêbo ma vera nê şerî tewir bigêrê û bibê yew.''
